הוועדה המיוחדת לזכויות הילד, כנסת 18, פרוטוקול מספר 134, 2011-07-11 09:30

זבולון אורלב: נעסוק היום במניעת ניצול ובהגנה על זכויות נוער בהעסקתם במשך חופשת הקיץ.

זבולון אורלב: כיון שחופשת הקיץ החלה אז מטבע הדברים שימת הלב אמורה להינתן לאותם עשרות אלפי בני נוער ואולי אף יותר, שמשתלבים בעבודה כזו או אחרת במהלך הקיץ.

זבולון אורלב: אין צורך להכביר מלים לגבי הערך החשוב והוא שבני נוער מחפשים עבודה, מוצאים ומשתלבים בה, במהלך הקיץ.

זבולון אורלב: קודם כל גם כדי לרכוש את ערך העבודה וכמובן גם כדי להרוויח כסף כדי שיהיה להם גם בשביל המסע לפולין ולדמי הכיס שלהם, לרכישת ספרים ואפילו כדי לסייע בפרנסת הבית.

זבולון אורלב: יש בוודאי יתרונות רבים לכך שבני נוער יצאו לעבודה ויחזקו את ערך עמל הכפיים שאנחנו רוצים להנחיל לבני העם כי לצערנו, ביחס למדינות ה oecd שיעור האנשים המשתלבים בשוק העבודה בארץ הוא עדיין נמוך ביחס למקובל במדינות שם.

זבולון אורלב: כך שאם אפשר לחנך את בני הנוער כבר מגיל צעיר להשתלב בעבודה יהיה זה נכון.

זבולון אורלב: דא עקא, שבני נוער, בהיותם בני נוער, אינם מודעים מספיק לכל זכויותיהם וככאלה, יש נטיה או פיתוי לנצל אותם בעבודתם.

זבולון אורלב: אחוז הניצול של בני נוער גבוה מזה של מבוגרים כי מבוגרים יודעים יותר לעמוד על דעתם, מבוגרים, מנסיון החיים יודעים יותר על זכויותיהם.

זבולון אורלב: בשנה האחרונה קיבלתי כמה וכמה פניות של בני נוער ששואלים האם התיק הוא במסגרת השכר שלהם וכמה חופשה מגיעה להם או למה לא מחלקים –מה שאחד מהם כינה "זכותון", מגילת זכויות, וכד'.

זבולון אורלב: בדקתי אפשרות של הצעת חוק בענין הזה אבל מסיבות אלו ואחרות שיכנעו אותי שאין מקום לכזו הצעת חוק כי החוקים כבר קיימים מכסים הכל.

זבולון אורלב: על כל פנים, זו המטרה שאנחנו רוצים לעסוק בה כאן.

זבולון אורלב: מן המסמך שהוכן על ידי מחלקת המחקר והמידע של הכנסת עולה שב- 2010 שיעור הנערים העובדים היה במגמת עלייה.

זבולון אורלב: המסמך לא מעודכן לחלוטין כי ביקשתי אותו בשלב מאוחר מאד.

זבולון אורלב: קשה לנבא מה יהיה בקיץ הזה, האם שיפור במצב כלכלי מדרבן נערים להשתלב ביותר בעבודה, שהרי שיפור מצב כלכלי מכיל היצע גדול יותר של מקומות עבודה כלומר, יש סיכוי שיותר בני נוער יוכלו להשתלב בעבודה כי יש יותר מקומות העבודה או מנגד, האם -בגלל שיש שיפור במצב כלכלי, יש שכר יותר טוב והנוער מקבל מספיק דמי כיס מן ההורים.

זבולון אורלב: אינני יודע מה גובר על מה אבל אני מניח שבני נוער אוהבים להיות עצמאיים ולשלוט בכספם ולשם כך יותר בני נוער רוצים להשתלב בעבודה, ככל שהשוק יתיר להם.

זבולון אורלב: אני מודאג מכך שיש פער בין בני הנוער שנכנסים לעבודה דרך לשכת העבודה ומחזיקים פנקס עבודה לבין אלה שמועסקים באופן עצמאי ואין לדעת מה קורה אתם.

זבולון אורלב: זאת מתוך הנחה שאלה שמועסקים דרך לשכת התעסוקה יש להם, לפחות מבחינה תיאורטית, מי ששומר על זכויותיהם והמעסיק יודע שהעיניים הפקוחות של שירות התעסוקה מופנות אליו כך שהוא כנראה יהיה זהיר יותר מלנסות ולנצל אותם אבל, אותם בני נוער שמועסקים באופן ישיר, לא דרך שירות התעסוקה, אין לדעת מה גורלם.

זבולון אורלב: אני גם מודאג מיכולת האכיפה כלומר, על פי הנתונים שנמצאים במסמך, מספר התיקים שנפתתחו ומספר המורשעים נראה לי בלי שום קשר למציאות.

זבולון אורלב: נראה שאין פיקוח יעיל וכשאין פיקוח יעיל המעסיקים מרגישים זאת מיד, ושוב, כמו במעגל חוזר, אם אין פיקוח והמעסיקים מרגישים את זה אז יש פיתוי גדול יותר לנצל את העסקת הילדים מתוך הנחה שהיד האוכפת לא תגיע אליהם ולא תתפוס אותם בקלקלתם.

זבולון אורלב: אשר על כן אנחנו מקיימים את הדיון הזה, כדי להאיר ולעורר ולראות מה צריך לעשות וכדי לבדוק ולפקח שהרשויות המופקדות עושות את מלאכתן נאמנה.

רוית טיחובר: מספר מלים על האגף האכיפה: האגף נמצא במינהל הסדרה ואכיפה במשרד התמת"ת אמון על אכיפתם של תשעה עשר חוקי העבודה מן ההיבט הפנימי שלהם.

רוית טיחובר: אחד מהם הוא חוק עבודת הנוער מתייחס שישירות להעסקת בני נוער ובנוסף, אנחנו אוכפים חוקים נוסיפם שלא נוגעים לבני נוער כמו חוק שכר מינימום, חוק שוויון הזדמנויות בעבודה, חוק הלבנת השכר ועוד.

רוית טיחובר: חוק עבודת הנוער בא להסדיר את עבודת הנוער.

רוית טיחובר: המחוקק חווק את חוקי המגן, כדי להגן על אוכלוסיה שהוא רואה אותה חלשה יותר במערכת יחסי עובד מעביד, ובתוך האוכלוסיה של העובדים זיהינו –באגף האכיפה, אוכלוסיות חלשות במיוחד כמו בני הנוער.

רוית טיחובר: בני הנוער, מעצם היותם נוער, פחות מודעים לזכויות שלהם והם גם להוטים מדי לעבוד ולוותר על הזכויות שלהם.

רוית טיחובר: שמנו לעצמנו שתי מטרות: האכיפה, כמובן והסברה.

רוית טיחובר: אנחנו רואים חשיבות רבה להסברה.

רוית טיחובר: הסברה לבני נוער והסברה למעסיקים.

רוית טיחובר: אנחנו פועלים במספר ערוצים.

רוית טיחובר: לגבי הזכותון, הוצאנו חוברת שאנחנו מחלקים לבני נער באמצעות שירות התעסוקה ומשרד החינוך.

רוית טיחובר: בחוברת מוסברות לנוער כל הזכויות שלו, דברים הוא צריך לתת עליהם הדגשים ובנוסף, גם למעסיקים הוצאנו איגרת - - -

זבולון אורלב: האם כל מי שמגיע לשירות התעסוקה מקבל את החוברת?

רוית טיחובר: לא רק, לא רק.

רוית טיחובר: והדברים נוגעים גם במה שאמרת קודם כי החוק לא חל רק על מעסיקים שמעסיקים דרך שירות התעסוקה.

רוית טיחובר: החוברת מופצת גם באמצעות משרד החינוך.

זבולון אורלב: אחזור על השאלה.

זבולון אורלב: אני מבין שכל נוער שמגיע לשירות התעסוקה מקבל חוברת.

רוית טיחובר: נכון.

זבולון אורלב: אין נערים שבאים לשירות התעסוקה ולא מקבלים חוברת.

רוית טיחובר: אנחנו הפצנו את החוברות לשירות התעסוקה במטרה שכל נער שמגיע לשם יקבל חוברת.

זבולון אורלב: אין לכם בדיקה.

זבולון אורלב: לא בדקתם אם באמת מחלקים או שזה מונח בקרן זוית.

רוית טיחובר: לא עשינו בדיקה.

זבולון אורלב: איך זה מגיע לנוער?

זבולון אורלב: נער מגיע לפקיד, האם יש בנוהל שלכם הוראה לפקיד התעסוקה לתת לנוער את החוברת, יחד עם טופס שהוא ממלא או פנקס שהוא מקבל?

רוית טיחובר: אני לא בקיאה בנהלים של שירות התעסוקה.

רוית טיחובר: בנהלים שלנו מולם אין נוהל שמחייב אותם למסור את החוברת במעמד הרישום אבל יש שיתוף פעולה בינינו לבין שירות התעסוקה כי יש אינטרס משותף והחוברות האלו ניתנות - - -

זבולון אורלב: שיתוף הפעולה אינו חלק מן התשובה לשאלתי.

זבולון אורלב: צר לי לומר שלא כל נער או נערה שהגיעו לשירות התעסוקה יצאו עם החוברת.

זבולון אורלב: על פי המידע שיש בידי –ואני מזמין אותך לתקן אותי, הדבר לא מוסדר בנהלים של שירות התעסוקה באופן כזה שבני הנוער יקבלו את החוברת.

רוית טיחובר: לא אוכל לענות בשם שירות התעסוקה.

רוית טיחובר: רק אציין שהחוברת הזו - - -

קריאה: בתשובה לשאלת יושב הראש, נציגת שירות התעסוקה נמצאת בדרכה לכאן, כנראה שנמצאת בכניסה.

זבולון אורלב: אמרתְ שזה מופץ גם באמצעות מערכת החינוך.

זבולון אורלב: כיצד?

הדרה רוזנבלום: אנחנו מוסרים את זה לבתי הספר.

זבולון אורלב: כמה עותקים הופצו בבתי ספר?

הדרה רוזנבלום: עשרות אלפים.

זבולון אורלב: מרכז המידע והמחקר בדק ומצא שאתם מעבירים למשרד החינוך תשעת אלפי עותקים.

זבולון אורלב: שזה מה שביקשתם.

זבולון אורלב: למה רק תשעה אלפים של עותקים?

הדרה רוזנבלום: קודם כל קיבלנו שתי 'נגלות' והודיעו לי שהשתנה התעריף.

הדרה רוזנבלום: עכשיו קיבלנו עוד.

זבולון אורלב: יש בשכבת גיל למעלה ממאה ועשרים אלף תלמידים.

רוית טיחובר: אני מדברת על מינהל חברה ונוער, עשינו את זה באמצעות מועצות תלמידים והנוער ובאמצעות כל המחנות והסמינרים שלנו.

זבולון אורלב: יש בשכבת גיל מאה עשרים אלף תלמידים.

זבולון אורלב: בקיץ יכולים לעבוד גם בוגרי כיתות ט' ואפילו ח', בתנאי שהם מעל גיל 15.

זבולון אורלב: מדובר בארבעה שנתונים לפחות.

זבולון אורלב: מחלקים לחצי מליון תלמידים שמונה אלפים או תשעה אלפים עותקים של חוברות.

זבולון אורלב: מי עוד מחלק?

קריאה: אני לא יודעת אבל מחלקים גם דרך בתי הספר.

קריאה: אני לא מדברת על בתי הספר אלא עלינו.

זבולון אורלב: נמתין לנציגת שירות התעסוקה.

זבולון אורלב: המשיכי.

רוית טיחובר: החוברת שאנחנו הוצאנו הופקה על ידי אגף האכיפה והוא העלה אותה גם לאתר האינטרנט שלו.

רוית טיחובר: העברנו אותה גם לגורמים נוספים כמו שירות התעסוקה, דרך הדרכות שעשינו למפעילי קייטנות, למשל.

רוית טיחובר: משרד החינוך מקיים כנסים למפעילי קייטנות, והגענו גם לכנסים על מנת להסביר.

רוית טיחובר: יש כאן שני גורמים: האחד הוא הנוער העובד והשני הוא המעסיק.

רוית טיחובר: אנחנו מנסים לפעול בשני המישורים, גם לפנות אל הנוער -שזה דרך שירות התעסוקה, בתי הספר ואתר האינטרנט שלנו, וגם לפנות אל המעסיקים.

רוית טיחובר: הדרכת מפעילי קייטנות, לדוגמה או איגרת שהפצנו למעסיקים דרך ארגונים כלכליים, איגרת שבה מפורסמים עיקרי חוק עבודת הנוער - - -

זבולון אורלב: כמה עותקים?

רוית טיחובר: לגבי הסברה, אתר האינטרנט, קמפיין ברדיו, באנרים באתרים מסויימים, פנייה למעסיקים - - -

זבולון אורלב: באנרים באיזה אתרים?

רוית טיחובר: באתרים שפונים למעסיקים וגם באתרים שהם נגישים לבני נוער.

זבולון אורלב: שמותיהם?

זבולון אורלב: חברים, אי אפשר לבוא כך לוועדת כנסת.

זבולון אורלב: זו הפעם הראשונה שלך בדיון שלי.

זבולון אורלב: יש לבוא עם מידע.

זבולון אורלב: כשהייתי יושב ראש ועדת ביקורת המדינה היינו מבקשים ממשרד הבטחון דוח על ביצוע המלצות של מבקר המדינה אז הם היו שולחים הודעה בפקס "הועדה הוקמה, המהלך הותנה".

זבולון אורלב: "פרסמנו באנרים באתרים מסויימים".

זבולון אורלב: לא יודעים כמה באנרים, לכמה זמן, באילו אתרים, ונושא המידע חשוב מאד בעיניי.

זבולון אורלב: כרגע אין לנו את המידע השלם כדי לדעת אם אתם עושים את כל הדרוש או לא.

זבולון אורלב: אנחנו לא חיים בסיסמאות.

רוית טיחובר: אעבור לחלק של האכיפה.

רוית טיחובר: למרות שהאגף שלנו הוא אגף לאכיפת חוקי העבודה אנחנו רואים בהסברה חלק חשוב מן האכיפה.

רוית טיחובר: לגבי האכיפה עצמה, בין השנים 2007-2010 ביצע אגף האכיפה למעלה מ- 1,600 חקירות של מעסיקי בני נוער, במסגרתן הוטלו כ-1,700 קנסות בסכום של כ-70 מליון שקל על מעסיקים שנמצאו שהפרו את הוראות חוק עבודת הנוער.

רוית טיחובר: ניתנו 80 התראות והוגשו 21 כתבי אישום.

רוית טיחובר: האכיפה של חוק עבודת הנוער מתפרסת לארוך כל השנה וביתר שאת בחופשות רשמיות מלימודים, בעיקר בחופשת הקיץ, בגלל אורכה.

זבולון אורלב: הווה אומר 530 חקירות בשנה.

רוית טיחובר: אגף האכיפה מונה היום 30 מפקחים בתקן ועוד חמישים סטודנטים.

זבולון אורלב: אבל זה לא רק לחוק הנוער.

רוית טיחובר: לא, גם לתשעת חוקי העבודה האחרים.

רוית טיחובר: כל חוקי העבודה שאנחנו אמונים על אכיפתם.

זבולון אורלב: 530 בשנה, איך הם מתפצלים לפי חודשי השנה?

רוית טיחובר: אני יכולה לומר רק לפי שנים.

רוית טיחובר: העבודה שלנו מתבססת גם על תלונות, גם על פניות וגם על עבודה יזומה.

רוית טיחובר: באכיפת חוק עבודת הנוער ראינו שעיקר העבודה שלנו היא יזומה כי הנוער לא נוטה להתלונן, הם עובדים תקופה קצרה, הם מקבלים או לא - - -

זבולון אורלב: כמה מתוך ה- 1,600 חקירות הן תוצאה של פעולות יזומות וכמה על פי תלונות?

רוית טיחובר: באופן כללי - - -

זבולון אורלב: באופן מדויק.

רוית טיחובר: אני לא יכולה לומר.

רוית טיחובר: אני כן יכולה לומר ש-50% מן העבודה שלנו היא יזומה ו-50% היא בעקבות תלונות.

רוית טיחובר: כל התלונות שמגיעות אלינו מטופלות ובנוסף - - -

זבולון אורלב: האם את מדברת על עבודת נוער?

רוית טיחובר: מדברת על אכיפת חוקי העבודה.

זבולון אורלב: זה לא הנושא שלנו.

זבולון אורלב: יש לי בעיה כאן.

זבולון אורלב: הטענה שלי לא אישית כלפייך אלא לגבי מי שקבע מי יגיע לכאן ועם איזה מידע.

זבולון אורלב: הנושא אינו חדש.

זבולון אורלב: אני בהרגשה לא טובה.

רוית טיחובר: אסיים.

רוית טיחובר: כפי שאמרת, אנחנו פועלים בשני ערוצים, האחד הוא מענה לתלונות והשני הוא יזום.

רוית טיחובר: בקרב בני נוער אין נטיה להתלונן על המעסיק ולכן האכיפה שלנו יזומה וממוקדת בחודשי הקיץ.

רוית טיחובר: אנחנו פועלים בענפים שמצאנו בהם העסקה מוגברת של בני נוער ובענפים שיש חשש לעבירות על חוק עבודת הנוער.

רוית טיחובר: איזה ענפים?

רוית טיחובר: אוכל להגיד באיזה ענפים יש ריכוז גבוה של העסקת בני נוער.

רוית טיחובר: בענף שירותי האוכל יש את הריכוז הגבוה ביותר של הביקורות שעשינו, במסחר, באולמות אירועים ובבתי מלון.

רוית טיחובר: אלה הריכוזים הגבוהים.

רוית טיחובר: כמובן שיש את השוליים אבל עיקר בני הנוער מועסקים בענפים האלה.

זבולון אורלב: 1,600 ביקורות בשלוש שנים.

רוית טיחובר: אלה מעסיקים שנחקרו, לא מדובר על ביקורות.

רוית טיחובר: : הבנתי שנעשו - - -

רוית טיחובר: כל ביקורת היא תיק.

רוית טיחובר: מרגע שאנחנו מגיעים למעסיק ופותחים תיק חקירה פלילי אנחנו מרחיבים את החקירה.

זבולון אורלב: זה רק אם הוא עשה משהו לא בסדר.

זבולון אורלב: לא בכל ביקורת מתגלים כאלה.

רוית טיחובר: הליך חקירה פלילית - - -

זבולון אורלב: נתחיל מן ההתחלה.

זבולון אורלב: אמרת שיש ביקורות יזומות.

רוית טיחובר: כן.

זבולון אורלב: האם כל ביקורת היא פתיחת תיק?

רוית טיחובר: אסביר.

רוית טיחובר: נקח לדוגמה את חוק שכר מינימום.

רוית טיחובר: לא ניתן לבדוק את יישומו ברגע שאנחנו מגיעים אלא באמצעות דוחות נוכחות ותלושי שכר.

רוית טיחובר: אי אפשר לבדוק את הדברים האלה במקום.

רוית טיחובר: אנחנו אוספים חומר חקיקה, גובים עדויות מן העובדים ואם עולה חשש לעבירות פליליות אנחנו גובים עדות באזהרה מן המעסיק.

רוית טיחובר: על מנת להטיל קנס מנהלי או התראה אנחנו חייבים לעשות את כל הפעולות הללו.

רוית טיחובר: זה לא הליך שמסתיים בתוך יום או יומיים.

רוית טיחובר: : בכמה תיקים גיליתם שנעברו עבירות פליליות וכמה תיקים נסגרו?

רוית טיחובר: כמה תיקים התבשלו לכדי קנס מינהלי או כתב אישום?

רוית טיחובר: בגלל שחוק עבודת הנוער מכיל מספר הוראות, ייתכן שבתיק אחד יהיו מספר קנסות.

רוית טיחובר: הנתון אומר 700 קנסות מתוך 1,600 תיקים שנפתחו.

רוית טיחובר: ייתכן שמעסיק עבר על מספר הוראות חוק.

רוית טיחובר: : זה לא אומר שכל 1,600 התיקים נמצאו כתיקים פליליים.

רוית טיחובר: יכול להיות שהמעסיק העסיק נער מעבר למספר השעות המותר וגם העסיק אותו בשעה מאוחרת מן המותר.

רוית טיחובר: : שאלתי אחרת.

זבולון אורלב: היא לא יכולה להשיב לך.

זבולון אורלב: : האם את יודעת כמה תיקים נסגרו בלי שננקט בהם הליך?

זבולון אורלב: מהו אחוז ההפרות?

זבולון אורלב: מהו אחוז העבירות מתוך התיקים שנבדקו.

רוית טיחובר: ב 2007-2010 ביצענו למעלה מ-1,600 חקירות.

רוית טיחובר: ב 2007 הוטלו 72 קנסות, ב 2009 הוטלו 900 קנסות.

רוית טיחובר: : לא תוכלי להגיד לי כמה תיקים נסגרו ללא מימצאים כדי לראות את אחוז ההפרה!?

זבולון אורלב: היא לא יכולה לענות.

רוית טיחובר: לא, אין לי את הנתון הזה.

רוית טיחובר: : איך את מסבירה את הירידה בשיעור הקנסות וכתבי האישום בשנת 2010?

זבולון אורלב: בשנת 2007 הוטלו 72 קנסות, ב 08' 565, וב-09' 900, ב 2010 233.

זבולון אורלב: איך את מסבירה את זה?

רוית טיחובר: מינהל האכיפה הוקם ב 2004.

רוית טיחובר: ב 2007 האכיפה היתה - - -

זבולון אורלב: איך את מסבירה את הירידה ב 2010 יחסית ל 2009?

רוית טיחובר: אנחנו מתמקדים בחקירות למעסיק ומרחיבים את החקירה עצמה.

זבולון אורלב: מה גרם לירידה?

רוית טיחובר: יש מספר גורמים.

רוית טיחובר: העובדה שאנחנו מתמקדים בחקירה ומרחיבים אותה, מעמיקים בחקירה ואוכפים מספר - - -

זבולון אורלב: האם ב- 2009 לא העמקתם בחקירה!?

זבולון אורלב: האם יש לך מושג כמה חקירות מתוכננות ל -2011?

זבולון אורלב: אני מניח שאתם גם מתכננים.

רוית טיחובר: בתקופת הקיץ נבדוק כמאה וחמישים מעסיקים.

זבולון אורלב: וזה אומר רק מאה וחמישים תיקים!?

רוית טיחובר: לא, זו אכיפה יזומה מתוכננת ובנוסף עליה יהיו חקירות כתוצאה מפניות.

רוית טיחובר: אנחנו לא יכולים להעריך כמה בני נוער יפנו אלינו.

זבולון אורלב: אמרת שהתיקים נחלקים למחצית.

זבולון אורלב: זה כנראה לא יגיע למאה וחמישים.

רוית טיחובר: זו אכיפה יזומה, בנוסף אנחנו עובדים עם "הנוער העובד והלומד" ומקבלים מהם תלונות.

רוית טיחובר: יש לנו אתר אינטרנט, יש לנו טלמסר עבור בני הנוער ואנחנו פונים אליהם ומבקשים מהם לפנות אלינו בתלונות.

רוית טיחובר: אלה מספרים שאני - - -

זבולון אורלב: ביולי אוגוסט של השנה שעברה, כמה מעסיקים בדקתם?

רוית טיחובר: ב- 2010 נפתחו 281 תיקים.

זבולון אורלב: שאלתי נתון על יולי אוגוסט.

רוית טיחובר: אני יכולה לתת נתון על 2010 כולה.

זבולון אורלב: ראי, אני מאד מעריך אותך ואין לי כאן שום דבר אישי.

זבולון אורלב: את ודאי עושה את מלאכתך נאמנה אבל המשרד שגה שגיאה כשמצא לנכון לשלוח אותך בלי המידע הרלבנטי לדיונים האלה ושוב, זו לא פעם ראשונה שהם מתקיימים כאן –בכנסת, ואני מניח שהשאלות שאנחנו שואלים לא נשאלות בפעם הראשונה.

זבולון אורלב: אני מניח שגם קודמיי שאלו את כל השאלות האלו כי כולנו רוצים להיות בטוחים שההסברה והאכיפה קיימות ומתוך חוסר הנתונים שקיים כאן אנחנו לא יכולים להיות בטוחים שהדברים הם אכן כך.

הדרה רוזנבלום: אנחנו עושים הסברה במספר דרכים בחינוך הבלתי פורמאלי.

הדרה רוזנבלום: לפחות בששים רשויות קיימנו השנה ירידי תעסוקה ואולי אחר כך הנציג יספר עליהם.

הדרה רוזנבלום: בירידים האלה התלמידים מקבלים את פנקסי העובדים וחזי אופיר הביא לי באופן אישי ארגזים עמוסים למשרד.

הדרה רוזנבלום: העברתי לכל מפקח שאחראי על עיר מסויימת או על מחוז מסוים וגם היום יצאה אחת המפקחות לבקר במחנה של תנועת הנוער ולקחה איתה חומרים.

הדרה רוזנבלום: מנסים להפיץ את זה כמה שיותר.

הדרה רוזנבלום: יש כמובן אתר ובמסך הראשי יש את המידע הדרוש.

הדרה רוזנבלום: המידע החל להיות שם כבר מיד אחרי יום העצמאות.

הדרה רוזנבלום: בכל עתון ובכל דבר שמתקרב לקראת הקיץ אנחנו כותבים שאפשר לפנות אל "הנוער העובד".

הדרה רוזנבלום: הם עצמם פנו אלינו וביקשו שנפיץ כמה שיותר.

הדרה רוזנבלום: לא עשינו חוברות כי חילקנו דברים אחרים שקיבלנו מחזי אופיר.

הדרה רוזנבלום: מועצות התלמידים בבתי הספר בהוראה שלנו גם נתנו מידע ופרסמו.

הדרה רוזנבלום: לא היתה לנו היכולת להגיע לכל בית ספר כדי לתת וגם לא נתבקשנו.

טימור חדיסוף: סיימתי כיתה י'.

טימור חדיסוף: עולה לכיתה י"א, לומד בבית ספר י"ג.

טימור חדיסוף: הנושא של הועדה נוגע אלי ורציתי לשמוע על מה מדובר ולהשמיע את המצב בשטח.

טימור חדיסוף: לגבי ה"זכותון", אני לא נחשפתי אליו כשפניתי ללשכת התעסוקה, היה זה לפני שנתיים בערך.

טימור חדיסוף: מה שכן, היה שם פוסטר עם נתוני שכר שמגיעים לעובדים לפי הגילאים.

טימור חדיסוף: לא צויינו שם זכויות כמו חופשות אלא זה היה רק על השכר.

טימור חדיסוף: בני נוער נכנסו, קיבלו את הפנקס והלכו.

טימור חדיסוף: התחלתי לעבוד בגיל שלש עשרה בעבודה שהיא אסורה על פי החוק ואז לא ידעתי מה מגיע לי ואיזה שכר אני אמור לקבל אבל בגלל תמימות של הגיל המשכתי ובגלל האמביציה רציתי להרוויח כמה שקלים כדי לקנות לעצמי –כמו שנאמר פה, ספרים, ציוד לבית הספר ומאז המצב השתפר, כמובן.

טימור חדיסוף: מבחינת מועצות תלמידים –ואני גם יושב ראש מועצת התלמידים של באר שבע ושל מחוז דרום, אני יכול לציין שמתקיימים ירידי תעסוקה.

טימור חדיסוף: מועצת התלמידים ומועצות נוער בכלל מארגנות ירידי תעסוקה שבהם חברת כח אדם מביאה נציגים מבתי עסק שמעוניינים לגייס בני נוער לחופשת הקיץ.

טימור חדיסוף: בזמן היריד מחולקים ה'זכותונים', בני נוער מודעים לשכר שמגיע להם ואת זה אני מציין בפירוש.

טימור חדיסוף: גם חבריי מודעים.

טימור חדיסוף: אצל יותר ויותר בני נוער בשנים האחרונות המודעות עולה בזכות אותם ירידי תעסוקה, בזכות זה שכולם מדברים על הנושא.

טימור חדיסוף: הקלדה פשוטה במנוע חיפוש מביאה תשובות.

טימור חדיסוף: החלק המשפיע פה הוא באמת החלק של בתי העסק ושל העסקים שהם אלה שכן לוקחים בני נוער ובחלק מן המקרים משלמים כדין ונותנים זכויות כדין ובחלק אחר לא.

טימור חדיסוף: רוב הסיכויים שבני נוער בגילאים נמוכים יסכימו להתפשר על עבודה שהיא לא כל כך מאפשרת קבלת שכר כפי שצריך וזכויות אבל, בני נוער מכיתה ו' מודעים לשכר שמגיע להם לשעה, מודעים לזכויות שמגיעות להם - - -

זבולון אורלב: כמה באים לירידי התעסוקה?

טימור חדיסוף: אצלי הגיעו אל יריד התעסוקה כאלף מאתיים.

זבולון אורלב: כמה תלמידים יש בשכבות ט', י', י"א, י"ב בבאר שבע?

טימור חדיסוף: משהו כמו שמונת אלפים או תשעה אלפים.

זבולון אורלב: האם אני יכול לשאול אותך שאלות לגבי זכויות של נוער עובד?

טימור חדיסוף: כן.

זבולון אורלב: מה השכר המינימלי לשעה?

טימור חדיסוף: בגיל שלי?

זבולון אורלב: נתחיל בגיל 14.

טימור חדיסוף: חמישה עשר שקלים וששים ותשע אגורות או שבעים ומשהו אגורות.

רוית טיחובר: שכר המינימום עודכן ב 1.7.2011.

רוית טיחובר: עד גיל 16 16.59 ₪ לשעה.

זבולון אורלב: מגיל 16 ומעלה?

טימור חדיסוף: 17.77 ₪.

זבולון אורלב: עד שמונה עשרה?

טימור חדיסוף: 19.60 ₪.

רוית טיחובר: 19.67.

זבולון אורלב: האם תשר הוא חלק מן השכר?

טימור חדיסוף: תלוי בהסכם.

זבולון אורלב: נאמר כאן שהרבה בני נוער עובדים בענף המזון.

יהודה כהן: גם אצל המבוגרים הוא כמו אצל נוער.

יהודה כהן: הסכם העבודה הקיבוצי קובע.

זבולון אורלב: האם התשר הוא חלק מן השכר?

רוית טיחובר: יש פסיקה לפיה אם התשר נרשם בספרי המעביד אז מדובר בשכר.

יהודה כהן: לפי הסכם עבדוה קיבוצי של בעלי האולמות תשר הוא לא חלק מן השכר.

זבולון אורלב: מה הזכויות לחופשה?

טימור חדיסוף: יש לי חודש - - -

זבולון אורלב: אני בטוח ש 99.

זבולון אורלב: 5% מבני הנוער לא יודעים את הדברים.

זבולון אורלב: גם לא את התשובה לענין התשר: אם זה נרשם, אם זה כלול, אם זה לא כלול.

טימור חדיסוף: אסור לי לעבוד שבעה ימים בשבוע, אחת לשבועיים מותר, כשההפרש בין משמרת למשמרת יהיה לפחות 36 שעות.

טימור חדיסוף: יש לי חופשה מצטברת, חופשת מחלה ובמקרה ומפטרים אותי אז אני זכאי לקבל את השעות שהצטברו.

זבולון אורלב: שעות העסקה?

טימור חדיסוף: שבע שעות ביום.

זבולון אורלב: מגיל מסוים מותר יותר.

רוית טיחובר: שמונה שעות ביום.

טימור חדיסוף: לא יותר מ-40 בשבוע.

רוית טיחובר: נכון.

זבולון אורלב: מהי השעה המאוחרת ביותר שמותר בה להעסיק?

טימור חדיסוף: אחת עשרה.

רוית טיחובר: לפי החוק מגיל 16 מותר להעסיק עד לשעה עשר.

רוית טיחובר: המעסיק יכול לבקש היתר העסקה עד לשעה אחת עשרה.

רוית טיחובר: כיוון שנדרשה הארכה נוספת אז במסגרת התאמת מדיניות אגף האכיפה הוציא הנחיה –שמפורסמת גם למעסיקים, לפיה מגיל שש עשרה ומעלה, בחופשות לימודים רשמיות ובתנאי שהמעסיק מספק הסעה לעובד, מותר להעסיקו עד חצות.

רוית טיחובר: לגבי העסקה במנוחה השבועית – היא אסורה לחלוטין.

רוית טיחובר: בתחום השבת היא אסורה.

יהודה כהן: קודם אציין שבאתי בהתראה קצרה ודחיתי ישיבה כדי לבוא.

יהודה כהן: בתשדירי השרות בטלויזיה עולים אולמי אירועים כגוף מעסיק גדול ואנחנו אכן מעסיק גדול רק שתמיד הדברים הם בחזקת "על כל העדה יקצוף ויצא קצף על כולם" אבל בסך הכל אנחנו מחזיקים אלפי בני נוער אם לא עשרות אלפים, בגילאים שש עשרה עד גיל שבע עשרה קרוב לצבא, חלקם גם ממשיכים אתנו את העבודה בזמן השירות הצבאי.

יהודה כהן: ניצול היא מילה קשה.

יהודה כהן: אנחנו לא מנצלים, אנחנו מעסיקים ויש עבריינים, אני מסכים, ועל העבריינים יש לאכוף את החוק.

יהודה כהן: אנחנו לא מנצלים, אנחנו מעסיקים בני נוער, אנחנו זקוקים להם והם זקוקים למקום העבודה.

יהודה כהן: לאחרונה נחשפנו לגל לא קטן של תביעות במסגרת האכיפה בנושא הזה.

יהודה כהן: לא קל, לא נעים למצוא את עצמנו במצב כזה.

יהודה כהן: נכון שקרה שעברנו את השעה עשר ו"גלשנו" לשעה אחת עשרה אבל יש לזכור, פעם, בשעה אחת עשרה וחצי כולם כבר היו מחוץ לאירוע והאוטובוס האחרון יצא, לעומת זאת, היום כולם ממונעים ובשעה עשר וחצי עוד מוגשת המנה השניה.

יהודה כהן: אנחנו דנים בענין הזה גם עם מועצת הנוער ועם "הנוער העובד".

יהודה כהן: אנחנו מודעים לכך שבני נוער נמצאים במצבים לא נעימים כמו עם הרגלי השתיה, למשל אז עדיף לנו שיהיו מועסקים.

יהודה כהן: בניגוד לכך, לאחרונה החלה תפנית שבה לאט לאט אנחנו מוציאים את בני הנוער מן העבודה וחבל, הרבה מקומות עבודה מעדיפים לא להעסיק בני נוער ואם זה המסר, להוציא אותם משוק העבודה כדי לא להסתבך בנושא הזה אז לצערי, - - -

זבולון אורלב: באיזה נושא?

זבולון אורלב: שעות העסקה?

יהודה כהן: גם וכל שאר הדברים.

זבולון אורלב: נאמר שאפשר לקבל אישור הארכה.

יהודה כהן: עד חצות.

יהודה כהן: עדיין יש קושי עם זה.

יהודה כהן: לגבי המידע לעובד אז קודם כל יש חוק הודעה לעובד והוצאנו הנחיה לפיה אף אחד לא יכול להעסיק עובד אם הוא לא חתום על תנאי העבודה שלו.

זבולון אורלב: טימור, האם קיבלת הודעה לעובד?

טימור חדיסוף: כן.

זבולון אורלב: מה כתוב בה?

טימור חדיסוף: מפורט השכר, מפורטים התנאים, הזכאות לחופשה וקיבלתי כל שנה עדכון לגבי השכר.

טימור חדיסוף: אני עובד במקום מסודר שהוא רשת.

יהודה כהן: העברתי את החוברות לוועדי האולמות.

יהודה כהן: קיימנו דיונים בנושא הזה.

יהודה כהן: אמרתי: חברים, חוק יש לכבד, ואם אתם רוצים להעסיק בני נוער תעשו את זה לפי החוק.

יהודה כהן: קשה להתמודד אתו אבל תשתדלו לשמור עליו.

יהודה כהן: לגבי תנאי השכר יש הסכם עבודה קיבוצי.

יהודה כהן: אצלנו התשר אינו נכלל בשכר.

יהודה כהן: השכר הוא שכר ותשר לא נכלל בו.

יהודה כהן: אין קשר.

יהודה כהן: לכן העובדים נהנים בנוסף לשכר גם מן התשרים.

יהודה כהן: לגבי תשלומים במה שנקרא כסף שחור, עלינו להנחיל את המדיניות לפיה הוא לא חוקי.

יהודה כהן: מבקש רשות לצאת כי יש דיון אחר שדחיתי אותו מפני הישיבה הזו.

יואב בכר: שלום, מברך על הדיון.

יואב בכר: לפני פחות משנה נערך פה דיון והוא היה מאד פורה.

יואב בכר: אביא את נקודת הראיה שיהודה התחיל אתה.

יואב בכר: עד לפני כשלש שנים כמעט לא היתה אכיפה.

יואב בכר: הדבר ידוע.

יואב בכר: אגף האכיפה היה עדיין קטן.

יואב בכר: לפני שלש שנים התחילו אכיפות בצורה די גדולה.

יואב בכר: במלונות ישראל מתבצעת אכיפה בסדר גודל של 70-90 מלונות מתוך שלש מאות מלונות בשנה וזה הרבה.

יואב בכר: כשהתחילו האכיפות הראשונות נגלה לנו שיש שלושה חוקים שהרבה מלונאים עוברים עליהם ואני אומר באופן חד משמעי: מלונאים לא רוצים לעבור על החוק, זה ענף שומר חוק שעובד מסודר ואני רק אומר שהחוקים -שבעינינו נראים אנכרוניסטים מאד, מונעים כרגע העסקת נוער וזו הזווית שביקשתי להראות, כי אני, למשל, כבר "הרמתי ידים" בנושא העסקת נוער ובשלש השנים האלו המלונאים כולם כמעט הפסיקו להעסיק בני נוער.

יואב בכר: הפוטנציאל של עובדי נוער במלונות ישראל בחופשות בעיקר הוא בסדר גודל של מעל אלפיים בני נוער וזו כמות די יפה אבל היום אין כמעט בני נוער שעובדים שם.

יואב בכר: החוקים שגרמו לירידה בהעסקה: האחד הוא הגבלת שעת העבודה בלילה.

יואב בכר: אמנם יש היום תיעדוף של אי אכיפה אבל זה לא בחוק.

יואב בכר: זאת אומרת החוק עצמו מדבר על עשר בלילה ובשלש שנים האחרונות, לפני שהיה את האכיפה הזו אז מנהלי משאבי אנוש או מנכ"לים של מלונות מצאו את עצמם בפני חקירה פלילית תחת אזהרה.

יואב בכר: החוק השני הוא השעות הנוספות.

יואב בכר: לפי חוק עבודת נוער אסור לעבוד שעות נוספות.

יואב בכר: לפני שאגיע אל החוק השלישי חשוב לומר שאני לא בא כאן כדי להתנגד לחוקי העבודה אבל אני מביא את הדברים עם הזמנה לחשיבה הגיונית.

יואב בכר: ענף שיש לו היתר עבודה ביום המנוחה השבועי -כמו המלונאות, אמור להתמודד עם חוק עבודת הנוער -שהוא חוק נפרד מחוק העבודה הרגיל, והוא אוסר עליו לעבוד ביום המנוחה השבועי.

יואב בכר: ויש לשים לב, העבודה בבתי מלון עבור נוער היא מן העבודות הטובות ביותר והבטוחות ביותר שיש.

יואב בכר: אם זה נער בריכה או נערה שעובדת עם ילדי האורחים, אלו עבודות נהדרות והמלונות הם מקומות עבודה מסודרים, עם תנאים סוציאליים מלאים ועבודה תחת הסכמים קיבוציים וכו'.

יואב בכר: החוק הנוסף יצר מצב שהעבירה נעשתה באופן חוקי כי התשלומים עבור העבודה בוצעו בהתאם כלומר, אם מישהו עבד ביום המנוחה השבועי אז הוא קיבל 150% על המשמרת, זאת אומרת, לא גזלו ממנו.

יואב בכר: בזמנו גם אנשי משרד החינוך אמרו שזה חשוב אבל בסופו של דבר אנחנו "חטפנו" קנסות והתוצאה היא שרוב המלונאים מעדיפים שלא להעסיק בני נוער.

יואב בכר: אדגים, הבאתי בפני המלונאים את תיעדוף אי האכיפה אבל הם אומרים לי "תודה רבה, עזוב, אל תתעסק בזה, כי אנחנו לא מקבלים את הנוער".

יואב בכר: אמרה לי מנהלת משאבי אנוש באחת הרשתות "בגללך הייתי בחקירה פלילית ואני לא מוכנה להיות בכזו שוב.

יואב בכר: " לפני שנה, כשהיינו כאן, אמרו שמטרת הדיון היא שנוער כן יעבוד ואז דיברו אתי ואמרו: "בוא תראה לנו ותעזור לנו ותביא אפילו את הנוסחאות של תיקוני חקיקה, החרגות וכו'" ועשיתי את זה.

יואב בכר: באתי והבאתי ואני מודיע כאן שאם הועדה באמת רוצה לקדם את הנושאים האלה אז אני מוכן לסייע מנקודת מבטנו כדי שנוער יחזור לעבוד.

יואב בכר: לדעתי יש עוד ענפים שמפחדים להעסיק נוער.

יואב בכר: אדגים ואסיים.

יואב בכר: רשת 'ישרוטל', שהיא רשת היא מפוארת ועושה עזרה לקהילה, "חטפה" קנסות על העסקת נוער אבל הרשת הזו, על כל שקל שנער קיבל בעבודה, היא נתנה שקל נוסף לטובת נסיעה לפולין.

יואב בכר: היא עובדת עם בתי הספר אבל בשנתיים האחרונות בתי הספר טוענים - - -

זבולון אורלב: לא הצלחת לשכנע אותי שבתי המלון צריכים לעבור על חוק עבודה לנוער.

יואב בכר: מתבצעת אכיפה של סדר גודל של 70-90 מלונות בגלל שלשה חוקים אנכרוניסטים.

זבולון אורלב: למה הם אנכרוניסטים?

זבולון אורלב: למה אי אפשר להעסיק את הנערים והנערות בלי שיעברו את השעה אחת עשרה?

יואב בכר: זה עד עשר ואחרי עשר ואתה נדרש להיתר.

זבולון אורלב: אז תשתדלו להגיש יותר מוקדם.

זבולון אורלב: לא ידעתי שהבריכה פתוחה בלילה.

זבולון אורלב: המשחקיה של התינוקות, האם היא פתוחה אחרי אחת עשרה בלילה?

זבולון אורלב: למה שמשמרת בני נוער לא תהיה במסגרת השעות המוגבלות?

יואב בכר: זה בעיה של תיפעול.

יואב בכר: ועובדה שהפסיקו להעסיק נוער.

יואב בכר: משמרת הערב היא שלמה.

זבולון אורלב: באילת יש סודנים במקום בני נוער.

יואב בכר: לא נכון.

זבולון אורלב: יש עובדים יותר זולים.

יואב בכר: לא נכון.

יואב בכר: קודם כל בני נוער - העבודה שלהם היא יותר זולה וחוץ מזה אנחנו מוכנים לשלם לנוער יותר, כמו למבוגרים ושניים, להיפך, כשאנחנו לא מעסיקים נוער אז אל החללים באים סודנים.

זבולון אורלב: למה בית מלון צריך להעסיק את הנוער דווקא ביום המנוחה ודווקא אחרי השעה אחת עשרה?

זבולון אורלב: מהו החוק השלישי שרצית לדבר עליו?

זבולון אורלב: וזכור, בסופו של דבר הם נער או נערה.

יואב בכר: אבל הנוער שלא עובד יושב עד ארבע בבוקר במקומות ציבוריים ואני חושב שאם אנחנו משמרים את כל החוקים האלה אז אנחנו מפסידים.

יואב בכר: אם לי יש היתר עבודה ביום המנוחה אז למה שלנער לא יהיה?

זבולון אורלב: רוצים שהנער יהיה עם המשפחה ביום המנוחה.

יואב בכר: גם עובדים אחרים עובדים ביום המנוחה.

זבולון אורלב: הנער אמור להיות עם המשפחה שלו.

זבולון אורלב: ההנחה שלי היא שבקיץ העובדים הרגילים יוצאים לחופשות והנוער ממלא את מקומם.

יואב בכר: הם לא יוצאים לחופשות.

יואב בכר: האם במלונאות יוצאים לחופשות בקיץ?

יואב בכר: אני חוזר ואומר.

יואב בכר: יש מגבלות תפעוליות בענף הזה ואנחנו חושבים שהנוער יכול להשתלב בהעסקה הזו.

יואב בכר: תעסוקה היא גם הגנה.

יואב בכר: אם יימשך הקו הזה של הישארות בקווים הנוקשים האלה אז לא תהיה עבודה לבני נוער.

מירב ישראל: האם נכון שלא אוכפים את ענין השעה המאוחרת?

רוית טיחובר: התיעדוף אומר שהענין של השעות נבחן והעלו כאן דברים לפיהם, אם מישהו באמת רוצה להעסיק אז אפשר.

רוית טיחובר: הקו הורחק עד חצות עם תנאי מסויימים.

מירב ישראל: אז כדאי שזה יהיה חוקי אחרת גורמים למעסיקים לעבור על החוק.

רוית טיחובר: היום העסקת נוער עד לשעת חצות בתנאי שמספקים להם הסעה עד לביתו היא לא עבירה פלילית.

זבולון אורלב: האם ההתאחדות קיימה פעם דיון עם הנהלת משרד התמ"ת?

יואב בכר: ההתאחדות דנה עם משרד התמ"ת החל משר התמ"ת דרך מנכ"ל התמ"ת ועם היועצים המשפטיים וגם, כמובן, עם אגף האכיפה.

יואב בכר: אנחנו ממשיכים לדון אתם.

יואב בכר: אומרים לנו שאנחנו צודקים אבל שיש בעיות.

יואב בכר: לגבי השבת, הם אומרים את מה שאמרת כאן, ובוא נגיד כך, ברגע ששמעתי את מה שאמרת לגבי יום המנוחה השבועי אז הבנתי כמה יהיה קשה לשנות את זה בחקיקה כי לדעתי יש פה בעיה רצינית עם יום המנוחה.

יואב בכר: מה שאוכל לומר הוא שהועדה צריכה לדעת שמועצת הנוער הוקמה מחדש, והתמ"ת מרכז אותה, יושבים שם גם נציגים של מעסיקים, גם נציגים של הממשלה ושל משרד החינוך ושם דנים בזה והמגמה של המועצה היא התיעדוף שפה דיברו עליו - - -

מירב ישראל: כן, כי זה לא הגיוני שזה יהיה אסור.

אהרון שבי: אתייחס לפלח מסוים שאתו אנחנו עובדים.

אהרון שבי: יש לנו כשלושים אלף בבני נוער ויש אוכלוסיה נוספת שבמסגרת השירות אנחנו עובדים איתה והיא נערים ונערות בסיכון.

אהרון שבי: רובה נמצא במסגרות וההתייחסות להעסקה בקיץ מכוונת לכעשרת אלפים בני נוער.

אהרון שבי: המצב הוא שאותה אוכלוסיה עובדת באופן מזדמן בקיץ.

אהרון שבי: מיעוטה עובד באמצעות לשכת התעסוקה.

אהרון שבי: יש נסיון לעשות פעולה פרטנית אל מול המעסיק ואל מול הנער עצמו כדי שזכויותיו יישמרו ופעולה נוספת היא מול לשכת התעסוקה כשבעקרו של דבר הכיוון הוא להפנות לשם יותר נערים ונערות בסיכון כדי שהם יקבלו את המידע המספק ויהיה איזשהו ליווי של הצוות של העובדים בתהליך הקליטה בעבודה.

אהרון שבי: יש נסיון להבנות קשר באמצעות השירות הספציפי שלנו שמשתף פעולה עם שירות התעסוקה גם בנסיון להרחיב את האוכלוסיה שעוברת דרך השירות, לאפשר קבלת זכויות ובכלל, לתקף את הנושא של עבודה מוסדרת.

אהרון שבי: אין ספק שרוב בני הנוער האלה לא עובדים בצורה מסודרת.

אהרון שבי: לחלקם יש פנקסי עבודה, חלקם מודעים לזכויות וצוותי העבודה שלנו מרחיבים את היריעה בהקשר הזה.

אהרון שבי: מאפייני העבודה הם בדרך כלל בנין, מסעדות, בתי מלון, אולמי אירועים ובהקשר הזה אנחנו בתהליך של עבודה - - -

זבולון אורלב: מה הקשר עם משרד התמ"ת?

אהרון שבי: יש שתי חלוקות.

אהרון שבי: האחת -והיא לא מענין הדיון כאן, היא נוער מנותק שלא נמצא במסגרת בתי ספר, וזה סוג אחר של העסקה כי אלה נערים ונערות שנמצאים בקשרי עבודה משך כל השנה.

אהרון שבי: לגבי נוער בסיכון ובמצוקה שנמצא במסגרת בית ספר, אנחנו מנסים לעשות עבודה מול שירות התעסוקה כדי להבהיר את אופן ההפניה, צורת העבודה, השיתוף בין העובדים הסוציאלים בקהילה לבין לשכת התעסוקה המקומית, יידוע לגבי זכויות - איך הוא ייעשה בצורה רחבה יותר ובסופו של דבר איך ללוות את אותה האוכלוסיה בצורה קצת יותר ממוקדת על ידי העובדים הסוציאליים ברשויות, כדי שגם היא תהיה מודעת לזכויותיה וגם כדי שיעבדו בצורה חוקית ומסודרת.

זבולון אורלב: הנוער בסיכון הוא החשוף ביותר לסיכון.

אהרון שבי: יש את העבודה הפרטנית מול הנער ומול הלשכה.

זבולון אורלב: האם הפקידה בלשכת התעסוקה מודעת לזכויות?

אהרון שבי: כן, הם בהחלט יודעים וזה יכול להיות משהו שגם צריך להרחיב.

זבולון אורלב: זה לא במעגל המידע שלה, זה לא במעגל ההשתלמויות שלה ואין לה את המידע.

אהרון שבי: זה לא כך.

זבולון אורלב: תעסוקה של נוער בסיכון נראית כרגע כאילו היא "ילד לא חוקי" של המערכת אבל היא באחריותכם.

זבולון אורלב: נושא שמדאיג ומטריד.

זבולון אורלב: תודה רבה.

אביבית ברקאי-אהרונוף: לגבי יידוע זכויות, רציתי לשאול את משרד החינוך, מדוע הפרסום והעברת הזכויות של בני הנוער לא נעשים בשבועות האחרונים של שנת הלימודים במסגרת שעת מחנך למשל?

אביבית ברקאי-אהרונוף: מדוע לא נמסר הזכותון יחד עם חלוקת התעודות?

אביבית ברקאי-אהרונוף: משרד החינוך צריך לתת על כך את הדעת.

אביבית ברקאי-אהרונוף: לגבי הפיקוח, הנתונים ששמענו כאן הם בהחלט מדאיגים.

אביבית ברקאי-אהרונוף: נציגת משרד התמ"ת אמרה שבמסגרת החודשים יולי ואוגוסט בכוונתם לערוך כמאה חמישים בדיקות ולמרות שהיא הוסיפה שבחופש הגדול יש אכיפת יתר על מעסיקים של בני נוער – עדיין אלה נתונים מדאיגים.

אביבית ברקאי-אהרונוף: מאה חמישים חקירות של מעסיקים הן לא די על מנת להגן על אותם נערים שעובדים במהלך הקיץ וחלקם כן מנוצלים, למרות הדברים שנאמרו כאן.

אביבית ברקאי-אהרונוף: כמובן שבמסגרת התיעדוף שהוזכר, אחת מה המגבלות היתה שלא תאכפו את העבודה עד חצות ובלבד שאותם מעסיקים ידאגו להסעתם של הנערים הביתה.

אביבית ברקאי-אהרונוף: ובכן, ישנם כל כך מעט מפקחים ואם בכוונתכם לעשות רק מאה וחמישים חקירות, כיצד תדאגו לאותם בני נוער שבחצות ידאגו בעצמם להסעה שלהם חזרה למקום מגוריהם?

אביבית ברקאי-אהרונוף: וזו רק דוגמה אחת.

אביבית ברקאי-אהרונוף: מעבר לחשיבה הנכונה -שראויה, אגב, להיות בחקיקה ראשית ולא במסגרת תיעדוף, יש לתת על כך את הדעת ולהקציב גם את המשאבים.

אביבית ברקאי-אהרונוף: יש להקצות יותר מפקחים ויותר אכיפה כדי שבני נוער יוכלו לדעת את זכויותיהם וגם להיות מוגנים באמת על ידי יותר פיקוח יזום.

יעקב אדרי: קודם כל מבקש להתנצל על האיחור כי עוכבתי בכניסה.

יעקב אדרי: הבאנו פוסטרים והדבר אסור אז לא נתנו לנו להכניס את החומר וההפקדה שלו לקחה זמן רב.

יעקב אדרי: הצלחתי להביא רק את אלה שבידי ואשמח לחלקם.

יעקב אדרי: בתשובה להערת יושב הראש, ניסיתי להתקשר אל הועדה ואז השומר שלח אותי למודיעין וכו' וכו' ואני אקצר.

יעקב אדרי: יושב הראש צודק בכך שהוא לא מקבל תירוצים.

יעקב אדרי: אקצר.

יעקב אדרי: מסכים עם הדברים שנאמרו כאן לגבי ההסברה.

יעקב אדרי: לאורך כל השנה אנחנו מקיימים הסברות, בכל מקום שבו מסכימים לקבל אותנו.

יעקב אדרי: אנחנו פונים לבתי הספר עוד לפני החופש - - -

זבולון אורלב: האם זה עלון עם זכויות?

יעקב אדרי: כן.

זבולון אורלב: למה כל תלמיד לא מקבל את זה מסוף כיתה ח' עד סוף כיתה י"ב?

יעקב אדרי: לפני מספר שנים הפקנו יחד עם משרד החינוך עלון והוא חילק אותו יחד עם התעודות.

יעקב אדרי: ניסינו לחזור על כך גם השנה וגם בשנה שעברה אבל המשרד סירב.

הדרה רוזנבלום: ברגע שקיבלנו מן התמ"ת את הפנקסונים אז לא היה צורך בגליון זכויות.

הדרה רוזנבלום: דובר בחצי מליון פנקסונים ויכולנו לקבל עוד.

הדרה רוזנבלום: יש הבדל בין להפיק לבין להצמיד עלון כזה לתעודה.

הדרה רוזנבלום: ההפקה לא מוגבלת.

זבולון אורלב: חומר שהממשלה מפיקה הוא אחראי יותר ואילו הם ארגון וולנטרי.

זבולון אורלב: המחויבות לעמוד מאחורי הכתוב היא שונה.

זבולון אורלב: ראינו שגם בשנה שעברה, בדיון שהיה כאן, הועדה קראה למשרד החינוך "לעגן בחוזר המנהל הכללי הליך הסברה לקראת יציאה לחופשה" והדבר לא בוצע.

זבולון אורלב: המילה הסברה היא כללית ופירושה שצריך לחלק לכל ילד את החוברת הזו.

זבולון אורלב: אני לא יודע כמה עמודים יש בה אבל צריך למצוא את הדרך לפיה כל ילד יקבל מסמך בכתב בו יוסבר כל ההליך של העסקת נוער.

זבולון אורלב: תן לי מספר דוגמאות של הפוסטר שבידך.

יעקב אדרי: בבקשה.

יעקב אדרי: לגבי האכיפה - - -

זבולון אורלב: האם ההסברה מספיקה?

יעקב אדרי: יש שלש בעיות עיקריות שתורמות לניצול נוער בעבודה: האחת היא ענין המודעות של בני הנוער עצמם והם הרבה פעמים לא מודעים לזכויות שלהם.

יעקב אדרי: אנחנו רואים את זה בהסברות שאנחנו עורכים ובפניות שמגיעות לאתר ולתא הקולי שלנו ואנחנו רואים גם במקומות שבהם יש פעילות הסברתית כי אחריה יש לרוב יותר פניות אל הטלמסר שלנו עם תלונות לגבי ניצול.

יעקב אדרי: השניה, היא היעדר אכיפה 'מוצדקת'.

יעקב אדרי: קודם כל אני מבקש להחמיא לפקחים של משרד התמ"ת.

יעקב אדרי: הם שותפים שלנו ועושים עבודה נהדרת.

יעקב אדרי: עדיין, אין מספיק פקחים.

יעקב אדרי: ה oecd אימץ את הסטנדרט של ה i.l.o.

יעקב אדרי: -ארגון העבודה הבינלאומי ולפיו אמור להיות מפקח על כל עשרת אלפים יחידות מבוקרות אבל אצלנו יש פקח על כל ארבעים אלף או ששים אלף, תלוי בשיטת הספירה.

יעקב אדרי: האכיפה היא בחסר בגלל העומס על כל מפקח.

יעקב אדרי: אנחנו מעבירים דיווחים משך כל השנה תוך שיתוף פעולה עם משרד התמ"ת, בקיץ אנחנו מפעילים סיירת מיוחדת לענין העסקת נוער ומעבירים את המימצאים שלה למשרד התמ"ת - - -

זבולון אורלב: תן לי תמונה.

זבולון אורלב: הסיירת מסיירת בעשרה מקומות.

זבולון אורלב: כמה מהם תקינים?

זבולון אורלב: ממוצע כללי.

יעקב אדרי: קודם כל אנחנו הולכים למקומות שהם בחזקת מועדים לפורענות.

יעקב אדרי: הסיירת תבדוק יותר את אולמי האירועים מאשר מקומות אחרים.

יעקב אדרי: מתוך עשרה מקומות אחד עשר לא תקינים.

יעקב אדרי: אחד עשר.

יעקב אדרי: המצב באולמי אירועים הוא מצב מזעזע ואמנם אני מכליל אבל המצב הוא מזעזע - - -

זבולון אורלב: מה תעשה עם העובדה שכל חתונה נגמרת היום בשעה מאד מאוחרת?

יעקב אדרי: שיקיימו משמרות, שיעסיקו מבוגרים וישחררו את הנוער בזמן ה"קיפולים".

יעקב אדרי: אני רוצה שיהיו אחראים על עמידה בחוק.

יעקב אדרי: הבעיה של אולמי אירועים היא לא שעת חצות.

יעקב אדרי: ישבנו איתם לפני חודשיים, גם עם המנכ"ל של ההתאחדות הוא אמר שני דברים: האחד, הוא אמר ששעת חצות לא רלבנטית אלא רק שתים או שלש לפנות בוקר.

יעקב אדרי: ואולי זה אנכרוניסטי אבל לפעמים צריך להגן על בני הנוער גם בפני עצמם ומי שיאשר להם לחזור הביתה בשתיים לפנות בוקר, לפעמים בלי הסעה, תהיה עליו אחריות - - -

זבולון אורלב: גם אם זה בקיץ וזה רק פעמיים בשבוע, למשל?

יעקב אדרי: גם אם זה בקיץ וגם אם זה פעמיים בשבוע.

יעקב אדרי: הדבר השני שהוא אמר הוא שאין לו דרך לכפות על האולמות את ההסכמים שהוא כבר חתום עליהם.

יעקב אדרי: ואנחנו יודעים שבאולמי אירועים -בחלק מן האיזורים ובעיקר בפריפריה, הסטנדרט הוא לשלם מחצית משכר המינימום.

יעקב אדרי: הרי למה יש תביעה נגד אולמי ז'ינו בדימונה?

יעקב אדרי: יש לנו תלושים של העובד שמראים שהוא קיבל שמונה שקלים לשעה?

הדרה רוזנבלום: זה כבר הגיע לכל המקומות שרק אפשר.

זבולון אורלב: אגב, לפי מה שאמרו לנו, אסורה העסקה ביום המנוחה השבועי ואילו אצלכם כאן - - -

יעקב אדרי: היא רשומה כאסורה אבל אם כבר הנער עובד אז הוא אמור לקבל תעריף אחר.

יעקב אדרי: השעתיים הנוספות הראשונות –כי מותר להעסיק נער עד שמונה שעות וגם אם הוא הועסק עשר שעות - - -

זבולון אורלב: אבל לפי החוק אסור - - -

יעקב אדרי: נכון אבל אם כבר הוא מועסק אז לפחות שישלמו לו על זה.

יעקב אדרי: שלא יצא שהנער נגזל גם בשעות וגם בתשלום.

יעקב אדרי: הבעיה השלישית היא פסיקה של בית הדין לעבודה שבגללה, כשנער מאיים להגיש תלונה אז המעסיק מתעלם ממנו כי הוא יודע שבבית הדין ינסו לכוון לפשרה ובנוסף, לא יפסקו הלנת שכר אז אנחנו בבעיה.

יעקב אדרי: המעסיק אומר לי בטלפון: "עזוב, תתבע אותי, שם אני אשלם פחות".

זבולון אורלב: האם בתי הדין לא מתייחסים ברצינות לתביעות של בני נוער?

יעקב אדרי: בתי הדין, על תביעות נמוכות, לא רק של בני נוער, נוטים לשלוח את הצדדים לפשרה או לדחוף אותם לפשרה וגם אם הם פוסקים אז הם לא פוסקים הלנת שכר.

זבולון אורלב: למה?

יעקב אדרי: את זה אתה צריך לשאול אותם.

קריאה: המעסיק לא יעסיק את הנער אחרי המשפט וגם לא יעסיק את כל החבורה שלו וזה עוד גורם שמשפיע.

זבולון אורלב: עליי להפסיק אותְךָ כדי לסכם את הישיבה.

זבולון אורלב: הועדה מצטערת שמשרד התמ"ת לא הצליח להציג בפניה את כל המידע הדרוש על מנת להבטיח שהמשרד ממלא את חובתו הן בסוגיית ההסברה והן בסוגיית האכיפה.

זבולון אורלב: הועדה תקיים בענין הזה דיון מעקב בזמן הקרוב ומבקשת משר התמ"ת לדאוג שהמשרד יבוא לדיון עם כל המידע הדרוש.

זבולון אורלב: הועדה מבקשת, כפי שגם ביקשה בדיון קודם לפני כשנה, ממשרד החינוך, לגבש הסדר לפיו כל תלמיד שמסיים כיתה ח' ומעלה, יקבל בסיום השנה (רצוי יחד עם התעודה) מידע כתוב ומוסמך באשר לזכויותיו, אם וכאשר יועסק בחודשי הקיץ.

זבולון אורלב: הועדה פונה לשר הרווחה והשירותים החברתיים על מנת לזרז ככל האפשר את ההסדרים שבין המשרד לבין משרד התמ"ת, כדי להבטיח שהעסקת בני נוער בסיכון תיעשה כולה במסגרת החוק ובכפוף לאכיפה והסברה ראויות.